钦定古今图书集成/明伦汇编/官常典/第526卷 > 探马赤
## 钦定古今图书集成/明伦汇编/官常典/第526卷 > 探马赤

按《元史》本传：“探马赤，秃立不带人，从诸王没赤征蜀
后以兵从塔海、绀卜、火鲁赤、纽璘诸大帅。岁戊午，纽
璘攻涪州，还至马湖江，宋兵连舰绝江不得进，探马
赤率精兵二千击之，夺其舟以济。又于横江、嘉定、宣
化三县造浮桥，以达成都。纽璘以为能，命将千人，从
万户昔力荅略地碉门黎雅土蕃。昔力荅死，行院帖”
赤以探马赤为万户，领其军。中统四年，授蒙古、汉军
万户。至元九年，从行省也速带儿征建都，独以锐卒
千五百人，与建都兵战于梅子岭，大败之。夜驰与速
哥会，直𢭏其营，斩首数十级，生擒百馀人，获其辎重
以归。复益兵三千人，与左丞曲立吉思乘胜进击，建
都势蹙请降。又从行院汪田哥、忽敦等攻嘉定、重庆、
泸、叙诸州，以功兼崇庆府达鲁花赤。十九年，卒。子拜
延袭。